**Povzetek revizijskega poročila *Pravilnost dela poslovanja Občine Sveti Andraž v Slovenskih goricah***

Računsko sodišče je revidiralo *pravilnost poslovanja Občine Sveti Andraž v Slovenskih goricah v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.* Cilj revizije je bil izrek mnenja o pravilnosti poslovanja Občine Sveti Andraž v Slovenskih goricah v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.

Računsko sodišče je o pravilnosti dela poslovanja Občine Sveti Andraž v Slovenskih goricahv letu 2016 izreklo *mnenje s pridržkom,* ker občina ni poslovala v skladu s predpisi v naslednjih primerih:

* proračuna, rebalansov proračuna in zaključnega računa proračuna za leto 2016 ni pripravila po funkcionalni klasifikaciji; obrazložitve proračuna za leto 2016 niso popolne, prav tako nista popolni poročilo o doseženih ciljih in rezultatih ter poročilo o realizaciji proračuna v prvem polletju 2016; v kadrovskem načrtu ni prikazala vseh zahtevanih podatkov;
* v dveh primerih pred sklenitvijo pogodbe od ponudnika ni pridobila izjave oziroma podatkov o udeležbi fizičnih in pravnih oseb v lastništvu ponudnika; prevzela je obveznosti v znesku 3.262 evrov za dela, ki niso bila dogovorjena s pogodbo in za katera ni sklenila aneksa k pogodbi; pri plačilu obveznosti iz proračuna ni upoštevala zakonskih plačilnih rokov;
* sklepe o dodelitvi sredstev izvajalcem za sofinanciranje programov, za javne prireditve in akcije, ki pospešujejo razvoj in promocijo občine, ter na področju športa in kulture je izdala svetovalka za družbene zadeve, ne da bi jo županja za to pooblastila; dvema društvoma je dodelila in izplačala sredstva v skupnem znesku 2.050 evrov, ne da bi prej izvedla javni razpis; z dvema društvoma, ki jima je dodelila sredstva v skupnem znesku 2.050 evrov, ni sklenila pogodbe o dodelitvi sredstev; županja ni sprejela sklepa o začetku postopka za izbiro kulturnih programov in projektov.

Računsko sodišče je Občini Sveti Andraž v Slovenskih goricah podalo *priporočila* za izboljšanje poslovanja.

Ljubljana, 21. avgusta 2018